**Педагогтар аттестациясы – білім беру қызметінің**

**сапасын бағалаудың тиімді жолы**

Елбасы Н.Ә.Назарбаев 2018 жылғы 10 қаңтардағы «Төртінші өнеркәсіптік революция жағдайындағы дамудың жаңа мүмкіндіктері» атты Қазақстан халқына Жолдауында Қазақстан **жаңа әлем көшбасшыларының** қатарына қосылу үшін **педагогтарды оқыту және олардың біліктілігін арттыру жолдарын** қайта қарау, мұғалімдер үшін біліктілік деңгейін ескеретін **категориялардың жаңа кестесін енгізу,** категорияларды **ұлттық біліктілік тест** арқылы беру және **орта білім беру саласында жаңартылған мазмұнға көшу, яғни** жаңа бағдарламалар, оқулықтар, стандарттар және кадрлар даярлау сияқты бірқатар міндеттерді орындау керектігін атап өткен болатын. Осы орайда, Қазақстан Республикасы Білім және ғылым министрлігі тарапынан игі істер қатары жылдан-жылға толығып келеді.

Кәсіби білікті ұстаз бүгінгіні сапалы біліммен қамтамасыз ете отырып, болашақты қалыптастыратын қозғаушы күш. Осыған байланысты мұғалімдер мен басқарушы кадрларды аттестациялау ұстаз кәсібін ынталандырып, еңбегін нәтижелендіреді. Аттестация барысында мұғалімнің кәсіптік құзырлығына ғана диагностика жасалып қоймай, келешекте белгілі бағыттары анықталады.

Педагогтарды аттестаттаудың мақсаты – біліктілік пен кәсіптік деңгейінің өсуін ынталандыру, педагогикалық еңбек сапасы, шығармашылық бастаманы дамыту, педагогтар еңбегін жіктеу арқылы олардың әлеуметтік қорғалуын қамтамасыз ету. Педагогтарды аттестаттаудың міндеті – педагогтың кәсіби деңгейіне сәйкес біліктілік санатын беру. Педагогтарды аттестаттау принциптері еркіндікті, жариялылықты, жүйелікті, тұтастықты айқындайды.
 Ағымдағы жылы педагогтерді аттестаттау «Мектепке дейінгі тәрбие мен оқытудың, бастауыш, негізгі орта және жалпы орта білім берудің жалпы білім беретін оқу бағдарламаларын, техникалық және кәсіптік, орта білімнен кейінгі, қосымша, мамандандырылған және арнайы білім беру бағдарламаларын іске асыратын білім беру ұйымдарында лауазымдарды атқаратын педагогтерді және білім және ғылым саласындағы өзге де азаматтық қызметшілерді аттестаттаудан өткізу қағидалары мен шарттары» туралы Қазақстан Республикасы Білім және ғылым министрінің 2020 жылғы 14 мамырдағы № 202 бұйрығы және «Педагогтерге біліктілік санаттарын беру (растау) қағидаларын бекіту туралы» Қазақстан Республикасы Білім және ғылым министрінің 2020 жылғы 11 мамырдағы № 192 бұйрығы негізінде өткізіледі.

Аттестаттау екі кезеңде өткізіледі: біліктілік тестілеуі және қызмет қорытындыларын кешенді талдамалық жинақтау (портфолио). Бірінші кезеңде педагогтер оқу пәні және педагогика, оқыту әдістемесі бойынша біліктілік тестілеуден өтеді. Ал екінші кезеңде педагогтің портфолиосына талдау жасалып, сәйкесінше тиісті біліктілік санаты беріледі.

 Биылғы жылдағы ерекшелік, биылғы аттестацияға мектепке дейінгі білім беру ұйымдарының педагогтері мен басшылары, қосымша білім беру ұйымдарының педагогтері, әдістемелік кабинеттердің әдіскерлері, сонымен қатар техникалық және кәсіптік білім беру ұйымдарының педагогтері мен білім беру ұйымдарының басшылары және орынбасарлары да қатысады.

 Атап айтқанда, мектепке дейінгі тәрбие мен оқытудың, бастауыш, негізгі орта және жалпы орта білім берудің жалпы білім беретін оқу бағдарламаларын, техникалық және кәсіптік, орта білімнен кейінгі, қосымша, мамандандырылған және арнайы білім беру бағдарламаларын іске асыратын білім беру ұйымдарында лауазымдар атқаратын педагогтерді аттестаттау мынадай кезеңдерді қамтиды:

 **педагогтер үшін:**

      1) Ұлттық біліктілік тестілеу;

      2) біліктілік санатын беру (растау) рәсімі;

      **білім беру ұйымдары басшысының орынбасарлары үшін:**

       1) біліктілік бағалау;

      2) қызметтің қорытындыларын кешенді талдамалық жинақтау.

**білім беру ұйымдарының басшылары үшін:**

      1) Ұлттық біліктілік тестілеу;

       2) біліктілік бағалау;

      3) қызметтің қорытындыларын кешенді талдамалық жинақтау.

Педагогтерді аттестаттау бес жылда кемінде бір рет, білім беру ұйымдарының басшыларын – Қазақстан Республикасы "Білім туралы" Заңының 44-бабының 5-тармағына сәйкес үш жылда бір рет өткізіледі.

Ұлттық біліктілік тестілеу келесі тест тапсырмаларынан тұрады:

     **1) мектепке дейінгі тәрбие мен оқыту ұйымдарының педагогтері үшін:**

      "Мектепке дейінгі педагогика және психология" - отыз тапсырма;

      "Мектепке дейінгі тәрбие мен оқыту әдістемесі" - отыз тапсырма;

      **2) Жалпы орта білім беру педагогтері үшін:**

       "Педагогика, оқыту әдістемесі" - отыз тапсырма;

      "Оқу пәнінің мазмұны" - жетпіс тапсырма;

      Бастауыш білім беру педагогтері тестілеуді қазақ немесе орыс тілі (оқыту тілі), әдеби оқу, математика пәндері бойынша тапсырады.

      **3) Техникалық және кәсіптік, орта білімнен кейінгі білім беру ұйымдары үшін:**

      Жалпы білім беретін пәндер бойынша педагогтер:

       "Педагогика, оқыту әдістемесі" - отыз тапсырма;

      "Оқу пәнінің мазмұны" - жетпіс тапсырма;

      Арнайы пәндер бойынша педагогтер:

       "Педагогика, оқыту әдістемесі" - отыз тапсырма;

      "Қызмет бағыты бойынша" - жетпіс тапсырма;

      Өндірістік оқыту шеберлері:

      "Педагогика, оқыту әдістемесі" - отыз тапсырма;

      "Қызмет бағыты бойынша" - отыз тапсырма;

      **4) Қосымша білім беру ұйымдарының педагогтері үшін:**

       "Психология негіздері" - отыз тапсырма;

      "Педагогика, оқыту әдістемесі" - отыз тапсырма;

      **5) Әдістемелік кабинеттердің (орталықтардың) әдіскерлері үшін:**

       "Оқу пәнінің мазмұны" - жетпіс тапсырма;

      "Педагогика, оқыту әдістемесі" - отыз тапсырма.

**6) Білім беру ұйымдарының басшылары үшін:**

      "Заңнаманы білу" бағыты бойынша - 80 (сексен) сұрақ;

       Қазақстан Республикасының Еңбек кодексі - 20 (жиырма) сұрақ;

       "Неке (ерлі-зайыптылық) және отбасы туралы" Кодексі - 20 (жиырма) сұрақ;

       "Білім туралы" Қазақстан Республикасының Заңы - 20 (жиырма) сұрақ;

       "Педагог мәртебесі туралы" Қазақстан Республикасының Заңы - 10 (он) сұрақ;

       "Қазақстан Республикасындағы Баланың құқықтары туралы" Қазақстан Республикасының Заңы - 10 (он) сұрақ;

      "Басқару құзыреті" бағыты бойынша - 20 (жиырма) сұрақ.

**Тапсырмалар мазмұны мен формаларының әртүрлілігі** оқу материалдарын жаттап алу және болжап белгілеу жағдайларын болдырмай, педагог қызметкерлердің нақты білімі мен қабілетін анықтауға мүмкіндік береді.

«Оқыту пәнінің мазмұны» бойынша тест тапсырмалары педагог қызметкерлердің терең академиялық білімін, практикалық икемділігі мен дағдыларын тексеруге бағытталған. Бұл үшін 3 түрлі формадағы тапсырмалар қолданады: біріншісі – бір дұрыс жауапты таңдау, екіншісі – бір немесе бірнеше дұрыс жауапты таңдау, үшіншісі – бір ғана мәтін аясында адамның академиялық және әдістемелік әлеуетін білуге мүмкіндік беретін бір дұрыс жауабы таңдалатын мәнмәтіндік тапсырмалар. Тапсырмалар мазмұны мен формаларының әртүрлілігі оқу материалдарын жаттап алу және болжап белгілеу жағдайларын болдырмай, педагог қызметкерлердің нақты білімі мен қабілетін анықтауға мүмкіндік береді»

**Тестілеудің жалпы уақыты —**3 сағат 30 минут (210 минут), ал математика, физика, химия, информатика пәндері бойынша тестіленетін педагог қызметкерлер үшін – 4 сағат (240 минут).

 Тестілеуден тиісті нәтижеге қол жеткізген аттестатталушы педагог портфолиосын аттестаттау комиссиясына ұсына алады. Тестілеудің теріс нәтижесін көрсеткен аттестатталушылар аттестаттаудың екінші кезеңіне жіберілмейді.

Сонымен қатар, осы үш кезеңді сәтті өткен әрбір педагогтің, сонымен қатар білім беру ұйымы басшысы мен орынбасарының жалақысына үстемеақы төленеді. Басшылар мен олардың орынбасарларына тағайындалған санатына байланысты 30-дан 100 пайызға дейін, педагогтерге 30-дан 50 пайызға дейін үстемеақы қосылады.

Олай болса, біліктілігін тексеріп, бағын сынамақ барша ұстазға сәттілік тілейміз!

*Айтбаева Шолпан Сапарбайқызы*

*Шымкент қаласының әдістемелік орталығының әдіскері*